<classify> Walitoa ombi hilo mbele ya Waziri Mkuu, Mizengo Pinda katika kikao kilichowashirikisha wafanyabiashara wakubwa 30 na wamiliki wa kampuni 20 za Poland kwenye mkutano uliofanyika katika ofisi za Jumuiya ya Wafanyabiashara wa Poland jijini Warsaw.Walisema kuwepo kwa kituo hicho barani Ulaya, kutawasaidia wao kupata taarifa kuhusu Tanzania kwa urahisi zaidi kuliko ilivyo hivi sasa ambao wanalazimika kwenda London, Uingereza.Akijibu maombi yao, Waziri Mkuu alisema ombi lao ni la msingi na atawasiliana na Waziri wa Mambo ya Nje na Ushirikiano wa Kimataifa, Bernard Membe kuona ni nchi gani kituo hicho kinaweza kuwekwa.Kwa upande wake, Kaimu wa Balozi wa Tanzania nchini Ujerumani, Christopher Mvula ambaye alimwakilisha Balozi Philip Marmo, alisema ili kituo hicho kiweze kuanza kazi, ni lazima pawe na jengo la ofisi za ubalozi, ofisi za kituo cha biashara na watumishi mahsusi. Balozi wa Ujerumani ndiye anayeiwakilisha Tanzania nchini Poland.Lazima kuwe na watumishi wa kituo lakini vilevile kuwe na Ofisa Biashara, Ofisa Utalii na Ofisa Uhamiaji ili kuharakisha baadhi ya mambo. Siyo kila Ofisa wa Ubalozi anaweza kuendesha kituo cha biashara, alisema.Alisema zitahitajika pia fedha za kulipia matangazo kwenye vyombo vya habari vya nchi husika pamoja na vipeperushi na taarifa nyingine za kuitangaza nchi kupitia kituo hicho.  <topic>: UCHUMI 